贈別華陰道士
作者：韓翃
朝代：唐

paragraphs: 紫府先生舊同學，腰垂彤管貯靈藥。
耻論方士小還丹，好飲仙人太玄酪。
芙蓉山頂玉池西，一室平臨萬仞溪。
晝灑瑤臺五雲溼，夜行金燭七星齊。
回身暫下青冥裏，方外相尋有知己。
賣鮓市中何許人，釣魚坐上誰家子。
青青百草雲臺春，煙駕霓衣白角巾。
露葉獨歸仙掌去，迴風片雨謝時人。